CELEX: 62007TN0445
Language: el
Date: 2007-12-07 00:00:00
Title: Υπόθεση T-445/07: Προσφυγή/αγωγή της 7ης Δεκεμβρίου 2007 — Berning & Söhne κατά Επιτροπής

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/30
            
         Προσφυγή/αγωγή της 7ης Δεκεμβρίου 2007 — Berning & Söhne κατά Επιτροπής
   (Υπόθεση T-445/07)
   (2008/C 37/46)
   Γλώσσα διαδικασίας: η γερμανική
   Διάδικοι
   
      Προσφεύγουσα: Berning & Söhne GmbH & Co. KG (Wuppertal, Γερμανία) (εκπρόσωποι: P. Niggemann και K. Gassner, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2007) 4257 τελικό της 19ης Δεκεμβρίου 2007 (υπόθεση COMP/E-1/39.168 — μεταλλικά και πλαστικά είδη υφαντουργίας: φερμουάρ)
            
         
               —
            
            
               επικουρικώς, να μειώσει το πρόστιμο που επιβλήθηκε στην προσφεύγουσα με την προσβαλλόμενη απόφαση σε συμβολικό ή, τουλάχιστον, σε εύλογο ύψος,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής (2007) 4257 τελικό της 19ης Δεκεμβρίου 2007 (υπόθεση COMP/E-1/39.168 — μεταλλικά και πλαστικά είδη υφαντουργίας: φερμουάρ). Με την προσβαλλόμενη απόφαση επιβλήθηκε στην προσφεύγουσα, καθώς και σε άλλες επιχειρήσεις, πρόστιμο λόγω παραβάσεως του άρθρου 81 ΕΚ. Κατά την Επιτροπή, η προσφεύγουσα ενεπλάκη σε συντονισμένες αυξήσεις τιμών, καθώς και σε ανταλλαγή εμπιστευτικών πληροφοριών σχετικά με τις τιμές και με αυξήσεις τιμών στις αγορές των «λοιπών ειδών φερμουάρ» και των μηχανών τοποθέτησης.
   Η προσφεύγουσα προβάλλει τέσσερις λόγους προς στήριξη της προσφυγής της.
   Πρώτον, η προσφεύγουσα φρονεί ότι, με την προσβαλλόμενη απόφαση, προσβλήθηκε το δικαίωμα ακροάσεώς της, διότι δεν είχε τη δυνατότητα να διατυπώσει την άποψή της σχετικά με σειρά συναντήσεων οι οποίες πραγματοποιήθηκαν στο πλαίσιο του λεγόμενου «κύκλου της Βασιλείας» ή «κύκλου του Wuppertal» και στις οποίες η Επιτροπή στήριξε την αιτίασή της περί συντονισμένης αυξήσεως τιμών, ανταλλαγής εμπιστευτικών πληροφοριών σχετικά με τις τιμές και με αυξήσεις τιμών.
   Δεύτερον, η προσφεύγουσα υποστηρίζει ότι η προσαπτόμενη σύμπραξη έχει παραγραφεί, διότι, από την άνοιξη του 1997, η προσφεύγουσα έπαυσε να μετέχει στον «κύκλο της Βασιλείας» και στον «κύκλο του Wuppertal».
   Η προσφεύγουσα προβάλλει, ακόμη, ότι δεν στοιχειοθετείται παράβαση του άρθρου 81, παράγραφος 1, ΕΚ, διότι η Επιτροπή δεν προσκόμισε αποδεικτικά στοιχεία περί της συμμετοχής της σε τυχόν συμφωνίες.
   Η προσφεύγουσα προβάλλει, τέλος, ότι ο υπολογισμός του προστίμου είναι, βάσει των πραγματικών περιστατικών, εσφαλμένος. Συναφώς, προβάλλεται, ειδικότερα, ότι είναι εσφαλμένες οι διαπιστώσεις της καθής σχετικά με τη διάρκεια και με τη σοβαρότητα της παραβάσεως στην οποία φέρεται να έχει υποπέσει η προσφεύγουσα, καθώς και ότι το ύψος του προστίμου είναι δυσανάλογο.